SA aktrise (15) haal TIME se top-10
JY LEES NOU SA aktrise (15) haal TIME se top-10
Dit was haar eerste rol en nou is Khomotso Manyaka (15) se naam saam met die van groot fliekgeeste soos Meryl Streep en Brad Pitt op een van die wêreld se gesogste fliek-lyste vir haar rolspel in die plaaslike fliek Life, Above All.
Sy was 13 toe regisseur Oliver Schmitz haar vir die rol van Chanda gekies het. Die fliek is gebaseer op die boek Chanda's Secrets deur Allan Stratton en handel oor 'n jong meisie se stryd met MIV/vigs in haar gesin en gemeenskap.
En nou is Khomotso Manyaka op die tydskrif TIME se top-10-lys vir beste akteur/aktrise in 'n fliek.
"Ek is baie trots op myself – 2011 was 'n ongelooflike jaar," het Manyaka gesê.
Sy sê sy's gelukkig met die erkenning, hoewel sy verras was, want sy't nie gedink sy het die talent nie.
Haar fokus bly egter op haar skoolwerk, en sy werk nie tans aan nog 'n fliek nie. Sy is vanjaar in graad 10 aan die National School of the Arts, nadat sy en haar mede-aktrise Keaobaka Makanyane elkeen 'n beurs ontvang het.